በተለያዩ የሃገሪቱ አካባቢዎች የሚገኙ የቆዳ ፋብሪካዎች ወደ ሞጆ ሊጠቃለሉ ነው
አዲስ አበባ፤  ሐምሌ 29 /2005 (ዋኢማ) – በተለያዩ የሃገሪቱ አካባቢዎች የሚገኙ የቆዳ ፋብሪካዎች ወደ ሞጆ ተጠቃለው ሊገቡ ነው ።እየተገነቡ ያሉትን ጨምሮ 14 የቆዳ ፋብሪካዎችን የያዘችው የሞጆ ከተማ ፥ አሁን ደግሞ  በተለያዩ አካባቢዎች የሚገኙ መሰል ቆዳ ፋብሪካዎችን ጠቅልላ እንድትይዝ የማድረግ ዝግጅቶች እየተካሄዱ ነው ።በሚፈጥሩት መጥፎ ሽታ ምክንያት በከተማዋ ነዋሪዎች ዘንድ በተደጋጋሚ ቅሬታ የሚቀርብባቸው የቆዳ ፋብሪካዎች አሁንም ችግራቸው አልተፈታም።የቆዳ ልማት ኢንስቲትዩት ዋና ዳይሬክተር አቶ ወንዱ ለገሰ እንደሚሉት ፥ በሞጆ ከተማ አሁን ከቆዳ ፋብሪካዎቹ የሚወጣውን በካይ ኬሚካል ማስወገድ የሚያስችል ዘላቂ ስራ ተጀምሯል ።ለዚህም ፋብሪካዎቹን በአንድ የሚያሰባስብና ከውስጣቸው የሚወጣውን ኬሜካልና የቆዳ እጣቢ ቆሻሻ ማከም የሚያስችል ተቋም ለመገንባት የተለያዩ ተግባራት እየተከናወኑ ናቸው ።በከተማዋ እና በተለያዩ አካባቢዎች የሚገኙ እስከ 30 የሚደርሱ ፋብሪካዎችን ማሰባሰብ ያስችላል የተባለለት ይህ ተቋም ፥ 800 ሚሊዮን ብር ወጪ ይደረግበታል ብለዋል ዳይሬክተሩ።ተቋሙ ፍሳሽ ቆሻሻዎችን በአንድ አቅጣጫ ማስወገድ የሚያስችል የፍሳሽ ማስወገጃ የሚኖረው ሲሆን ፥ ለፋብሪካዎቹ የትራንስፖርት እና የሎጅስቲክ አገልግሎት ይሰጣል ፤ ከዚህ በተጨማሪም ተረፈ ምርቶችን በድጋሚ አገልግሎት ላይ ለማዋል የሚያስችል አሰራርም ይኖረዋል ነው ያሉት።ግንባታውን ለማከናወንም የዲዛይን ስራው የተጠናቀቀ ሲሆን ፥ ስራውን ለመደገፍም ፈረንሳይ እና ጣሊያን ተስማምተዋል ሲል ፋና ዘግቧል።